Korona - Bemarkers en kommunikasiebeamptes dalk SA besighede se reddingsboei - Deel 2 - Solidariteit GildesSolidariteit Gildes Korona - Bemarkers en kommunikasiebeamptes dalk SA besighede se reddingsboei - Deel 2 - Solidariteit Gildes
Home / Covid-19 / Korona – Bemarkers en kommunikasiebeamptes dalk SA besighede se reddingsboei – Deel 2
Suid-Afrikaanse besighede begin die impak van Korona voel en die bedreiging wat hierdie virus nog verder vir besighede inhou, beloof om groot te wees. In Deel 1 van ons artikel het ons gefokus op die huiswerk wat bemarkers en kommunikasiebeamptes kan doen om hul besighede deur hierdie uitdagende ekonomiese krisis te help. Besighede gaan in alle waarskynlikheid nie groei nie, maar hulle moet ná die krisis weer kan opstaan.
Ons kyk dan in Deel 2 verder na take wat vir ons uitgelig is deur searchenginejournal.com:
Taak 6: Soekenjins
Vir talle kleiner besighede was 'n teenwoordigheid op soekenjins soos Google tot dusver goed genoeg. Noudat jy bietjie meer tyd op hande het, kan jy 'n deurtastende ondersoek gaan doen na watter platforms en strategieë werklik vir jou gewerk het. Jy kan ook bykomende bemarkingsgeleenthede op die web gaan ondersoek, soos video-carrousels, paragraafbrokkies ("snippets") en jou posisie op die Google-ranglys vanwaar jy in mense se soektogte uitkom.
Taak 7: Neem video's op
Video's se gewildheid het die laaste paar jaar geweldig toegeneem en kan daartoe bydra dat jy hoër op google se soekfunksies kan lê. Jy kan ook met jou video's op addisionele platforms soos YouTube beland. Personeel wat iets soek om van die huis af te doen, kan jou help om hierdie video's te verbeter en verder te versprei. 'n Paar voorstelle van wat om met ou video's te doen, sluit onder andere in: die video kan in 'n blog-plasing ingebed word en inleidende teks daarby ingesluit word; maak 'n skermskoot van die video en gebruik dit met 'n skakel na die video op sosiale media; neem 'n paar aanhalings uit die teks en gebruik dit oor die volgende paar maande op Instagram in verskillende plasings saam met skermskote uit die video; dieselfde aanhalings kan ook (waar van toepassing) in mediaverklarings of opvolg-blogs gebruik word.
Taak 8: Aanlyn resensiestrategie
Die internet is oorlaai met resensies van maatskappye se produkte wat nooit beantwoord is nie. Skerp jou ledediens en reputasie op deur 'n strategie vir hierdie resensies uit te werk. Dit gaan nodeloos wees om op stokou resensies te antwoord, daarom is dit belangriker om op die mees onlangse plasings te fokus. Jy kan ook aan 'n strategie werk om beter tred te hou met toekomstige plasings en die reaksies daarop. Dit is dalk selfs nodig om te dink wie van jou personeel moontlik in die toekoms verantwoordelikheid hiervoor kan neem om dit te monitor en te beantwoord. Sommige maatskappye het selfs standaard antwoorde ontwikkel wat hulle as terugvoer gebruik. Sorg net dat jou maatskappy se reputasie en waardes in hierdie antwoorde en strategie weerspieël word.
Taak 9: Tegnologie
Dit is dalk nie nou die beste tyd om groot, duur uitgawes aan te gaan rakende tegnologie en stelsels nie, maar gebruik jy tegnologie tot jou en jou personeel se voordeel? Wat van jou kliënte en jou personeel wat direk met kliënte werk? Dalk is dit nodig dat jy tegnologie begin oorweeg vir die volgende fase van jou besigheid. Wat het jy werklik nodig om vorentoe te tree in die volgende hoofstuk van besigheid, ná korona?
Taak 10: Bring jou besigheid se inligting op datum
Het jy jou werksure of afleweringstye aangepas in hierdie krisis? Het jy op al jou platforms inligting oor jou nuwe tye en korona-afleweringstrategie op datum gebring? Hoe gaan jy kliënte se veiligheid verseker? Wat doen jy anders om 'n beter diens aan kliënte te lewer? Daar is verskeie platforms soos Google se My Business waar besighede hulself en hul dienste kan adverteer. Maak seker dat jou inligting en spesiale tye, ens. hier bygewerk is. Maak veral ook seker dat jou veranderde kontakbesonderhede oral deurtrek.
Taak 11: Oorweeg 'n uitreik-strategie
Indien jou kliënte daaraan gewoond is om gereeld van jou te hoor deur SMS'e, sosiale media en e-pos, gaan voort met hierdie kommunikasieverhouding. Hierdie taak kan jou reputasie óf skade berokken, óf jou die nodige hupstoot gee wat jy juis nou nodig het. Die maatstaf gaan afhang van jou tipe besigheid en jou deurlopende verhouding met jou kliënte en verskaffers. Koester jou reeds gevestigde verhoudings, maar wees versigtig om op die korona-boot te spring en kliënte te boelie, te mislei of uit te buit. Jou reputasie gaan bepaal of jy vorentoe sal kan opstaan of nie. In hierdie krisistyd moet jy vir jou kliënte gemoedsrus kan gee. Dink dus hoe jy hulle kan bemoedig en hulle sosiaal deel kan laat voel. As jou produk direk verband hou met korona, maak seker jou kliënte weet hoe jy hulle kan help, en moenie jou pryse opstoot net omdat jy dink jy gaan geld maak nie. Jou kliënte sal wil weet hoe jou besigheid verander en aanpas om hulle en jou personeel veilig te hou.
Vertroue kan in 'n oogwink afgebreek word, en dit kan jare neem om dit weer op te bou. Ons het nie noodwendig beheer oor alles wat in die komende weke oor ons pad gaan kom nie. Ons gaan finansieel swaarkry, maar as ons voorbereid en positief is, kan ons enige golf ry. As ons in die proses omval, sal ons op land uitspoel en dan kan ons weer begin.